Drie sterf toe motor koedoe trefArgieffoto (Foto: IanZA, Pixabay) Drie persone is dood toe ŉ motor ŉ koedoe getref het op die N10 in die rigting van Cradock in die Oos-Kaap. Kapt. Lariane Jonker, woordvoerder van die polisie, het gesê die ongeluk het omstreeks 02:30 ongeveer 25 km buite Middelburg plaasgevind. “Die bestuurder van die motor het beheer verloor oor die voertuig, uitgeswaai en ŉ aankomende vragmotor getref wat daarna oor die motor gery het.” Twee van die vyf passasiers in die motor het ernstige beserings opgedoen. Hulle is na ŉ hospitaal geneem. “Die polisie is tans besig met verdere ondersoek om die identiteit van die passasiers te bevestig,” het sy bygevoeg. Terwyl die polisiebeamptes op die ongelukstoneel besig was om die verkeer te reguleer, het ŉ taxi een van die beamptes getref toe dit ŉ ander taxi wou verbysteek. “Die 46-jarige polisiebeampte het ernstige kopbeserings opgedoen. Hy is na ŉ Bloemfontein-hospitaal geneem.” Die polisie ondersoek ŉ saak van strafbare manslag en roekelose of nalatige bestuur.